สมาคมบลจ.เล็งล้อมคอกโฆษณากองทุน
สมาคม บลจ. เตรียมล้อมคอกโฆษณาขายกองทุน ไม่เน้นลด-แลก-แจก-แถม
4 พ.ค. 2554

สมาคม บลจ. เตรียมล้อมคอกโฆษณาขายกองทุน ไม่เน้นลด-แลก-แจก-แถม 
นายสถาปนะ เลี้ยวประไพ ประธานเจ้าหน้าที่บริหาร สมาคมจัดการลงทุน กล่าวว่า ทางสมาคมฯ อยู่ระหว่างการหารือกับบริษัทจัดการ เพื่อกำหนดแนวทางในการโฆษณาประชาสัมพันธ์กองทุนรวม ให้เป็นไปในทิศทางเดียวกัน โดยขอให้บริษัทหลักทรัพย์จัดการกองทุน (บลจ.) ให้ความสำคัญกับการให้ข้อมูลด้านต่างๆ ของกองทุน เช่น รูปแบบการลงทุน ผลดำเนินงาน และค่าธรรมเนียม มากกว่ารายการส่งเสริมการขาย
“ขณะนี้อยู่ระหว่างการร่างประกาศสมาคมฯ แต่คงจะกำหนดเป็นกรอบกว้างๆ ไม่ได้เป็นข้อบังคับที่ชัดเจน ซึ่งคาดว่า จะเริ่มเห็นผลในทางปฏิบัติภายในปีนี้” นายสถาปนะ กล่าว
ทั้งนี้ นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า จากการสำรวจเพื่อจัดอันดับอุตสาหกรรมกองทุนรวมทั่วโลก พบว่า อุตสาหกรรมกองทุนรวมของไทยได้คะแนน A- เป็นอันดับ 3 จาก 22 ประเทศ รองจากสิงคโปร์และสหรัฐอเมริกา 
เมื่อพิจารณารายละเอียดคะแนนในแต่ละหัวข้อพบว่า อุตสาหกรรมกองทุนไทยได้คะแนนช่องทางการขายและโฆษณาประชาสัมพันธ์เท่ากับ D เนื่องจากหลายสาเหตุ เช่น การขายกองทุนโดยให้ความสำคัญกับรายการส่งเสริมการขาย การไม่ให้ความสำคัญกับการให้ข้อมูลผลตอบแทนในระยะยาว และส่วนใหญ่ขายผ่านธนาคารพาณิชย์ ทำให้นักลงทุนไม่สามารถเลือกซื้อกองทุนของ บลจ.อื่นๆ ได้
“การขายกองทุนโดยการลด แลก แจก แถม ทำให้คะแนนในด้านนี้ลดลง เพราะนักลงทุนไม่ได้ประโยชน์อะไร และส่วนใหญ่จะพูดถึงผลตอบแทนจากการลงทุนแค่ 1 เดือน หรือ 1 สัปดาห์ที่ผ่านมา ทั้งๆ ที่การลงทุนในกองทุนรวมควรเป็นการลงทุนระยะยาว” นายพีร์ กล่าว
นอกจากนี้ คะแนนในด้านอื่นๆ อยู่ในเกณฑ์ดี โดยเฉพาะค่าธรรมเนียมและค่าใช้จ่ายได้คะแนน A การเปิดเผยข้อมูลได้ B+ และการกำกับดูและภาษีได้ B 
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า การบ้านของอุตสาหกรรมกองทุนไทย คือ จะรักษาอันดับที่ดีเอาไว้และพัฒนาด้านช่องทางขายและโฆษณาประชาสัมพันธ์ ซึ่งเป็นจุดอ่อนได้อย่างไรบ้าง